钦定古今图书集成/明伦汇编/人事典/第107卷 > 《周礼》 > 《天官》
## 钦定古今图书集成/明伦汇编/人事典/第107卷 > 《周礼》 > 《天官》

大宰之职，“祀五帝，则掌百官之誓戒。”

〈订义〉刘迎曰：“誓戒者，誓其所当戒者也。戒百官以所当奉祭之事，恐其不敬也。”

前期十日，帅执事而卜日，遂戒。

王氏曰：“《记》云：‘七日戒，三日宿’。又曰：‘散斋七日以定之，致斋三日以齐之’。齐之之谓斋，定之之谓戒。散斋七日，致斋三日，凡十日也。”

膳夫王齐日三举。

贾氏曰：“谓散齐、致齐，齐必变食，故加牲体至三太牢。” 史氏曰：“当不饮酒、不茹荤之时，惧其食力之不足，则不能胜祭事，故三举以助之，非谓盛杀而供也。”

郑锷曰：“王之齐事，将以致敬于鬼神。秬鬯者非如三酒可饮之物，共以给王之浴而已，内以致其精明之德，外则用其芬芳之物，内精明，外芬芳，宜其馨香之至，可以交于神明。”

大史戒及宿之日，与群执事读《礼书》而协事。

贾氏曰：“戒谓散斋七日，宿谓致斋三日。当此日，与群执事、预祭之官读《礼书》而协事，恐事有失错，物有不供故也。”